
AVIZ
asupra propunerii legislative pentru completarea Legii nr. 95 din 14 aprilie 2006 privind reforma în domeniul sănătăţii
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr. 95 din 14 aprilie 2006 privind reforma în domeniul sănătăţii, trimisă cu adresa nr. PL.x 501 din  8 septembrie 2008 şi înregistrată sub nr. 31/812 din 09.09.2008.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.


Senatul a respins  iniţiativa legislativă în şedinţa din 23 iunie 2008.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 27.01. 2009.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 404 din 07.04.2008 precum şi punctul de vedere al Guvernului, transmis cu adresa nr. 1151 din 15.05.2008 în care precizează că nu susţine adoptarea prezentei iniţiative legislative.
În urma dezbaterilor, membrii Comisiei au constatat că iniţiativa legislativă încalcă prevederile art. 15 alin. (2) din Constituţia României, republicată, care precizează că „legea dispune numai pentru viitor, cu excepţia legii penale sau contravenţionale mai favorabile”. De asemenea, propunerea legislativă va acorda un beneficiu unor categorii de persoane care nu au respectat o serie de prevederi legale, va stimula şi încuraja neplata contribuţiei de asigurări sociale de sănătate, ceea ce va conduce la grevarea nejustificată a Fondului naţional unic de asigurări sociale de sănătate.
Având în vedere cele constatate, membrii Comisiei au hotărât, în unanimitate, avizarea negativă a iniţiativei legislative.


În raport de obiectul şi conţinutul său, propunerea legislativă face parte din categoria legilor organice. 

                                  PREŞEDINTE,                SECRETAR,
                                   Daniel Buda                Gabriel Andronache
Consilier

